作者:景元啟
標題:雙調・殿前歡自樂
內容:自由仙，對西風籬下醉金船。葛巾漉酒從吾願，富貴由天。與淵明和一篇，君休羨，省部選烏臺薦。好覷桐江釣叟，萬古名傳。自由仙，據胡床閒坐老梅邊。彤雲變態時舒捲，改盡山川。嘆藍關馬不前，君休羨，八位轉朝金殿。恰便似新晴雪霽，流水依然。梅花月如牙，早庭前疏影印窗紗。逃禪老筆應難畫，別樣清佳。據胡床再看咱，山妻罵：為甚情牽掛？大都來梅花是我，我是梅花。